કેનેડામાં શરૂ થયેલા વર્લ્ડ બેડમિન્ટન જુનિયર ચેમ્પિયનશિપના પ્રથમ દિવસે ભારતીય શટલર્સે જીત સાથે પ્રારંભ કરતાં ગ્રૂપ ઈમાં શ્રીલંકા અને કેન્યા સામે ૫-૦થી વિજય મેળવ્યો હતો. શ્રીલંકા સામેના મુકાબલામાં ભારત તરફથી કૃષ્ણ પ્રસાદ અને ધ્રુવ કપિલાની જોડીએ પુરુષ ડબલ્સમાં, માલવિકા બંસોડેએ મહિલા સિંગલ્સમાં, લક્ષ્ય સેને પુરુષ સિંગલ્સમાં જીત મેળવી હતી. ચોથી મેચમાં તનિશા ક્રાસ્ટો અને ગાયત્રી ગોપીચંદ પુલેલાએ અને મિક્સ ડબલ્સમાં સૃષ્ટિ જુપુડી અને સાંઈકુમારની જોડીએ જીત મેળવી હતી. બીજો મુકાબલો કેન્યા સામે હતો જેમાં મહિલા સિંગલ્સમાં પુર્વા બાર્વેએ, પુરુષ સિંગલ્સમાં પ્રિયાંશુ રાજાવતે, સાહિથી બાંદી અને તનુશ્રીની જોડીએ મહિલા ડબલ્સમાં જીત મેળવી હતી. મનજિત અને ડિંકુએ પુરુષ ડબલ્સમાં જ્યારે અશ્વિની ભટ્ટ અને સાંઇ પ્રતીકની જોડીએ મિક્સ ડબલ્સમાં વિજય મેળવ્યો હતો.